
Narva Lasteaia Kaseke tegevuse lõpetamine

1. Asjaolud ja menetluse käik
Narva Linnavolikogu 30.06.2022. a määrusega nr 16 kinnitati Narva linna munitsipaalharidussüsteemi arengukava 2030 (edaspidi arengukava). Arengukava koostamise käigus tehtud analüüsist ilmnes, et Narvas jääb väheneva laste arvu tingimustes lasteaiakohti aja jooksul üle. Selleks, et haridusvõrk vastaks tegelikele vajadustele, on tarvis seda optimeerida. Otsuses ei korrata arengukavas esitatud analüüsi vaid tuuakse järeldusi üldistatud kujul.
Arengukava lähteolukorra analüüsi kohaselt oli Narva linnas 2021/2022. õppeaastal avatud 17 munitsipaallasteaeda kokku 141 rühmaga. Lapsi käis lasteaedades kokku 2330. Rühma keskmine täituvus oli 16,5 last. Laste arv lasteaedades ja rühmade arv on kümnendi jooksul järjepidevalt vähenenud. Kui aastal 2010 oli lapsi u 4200, siis 2021. aasta algul pisut enam kui 3000. Lasteaialaste arv kahaneb arengukavas vaadeldud demograafilise olukorra prognooside kohaselt järjepidevalt veel järgneval 12 aastal, misjärel toimub stabiliseerumine 1800 või 1500 lapse tasemel ehk õppeaastal 33/34 võib lasteaiaeas lapsi võrreldes möödunud õppeaastaga olla kuni 1000 võrra vähem. Arvestades, et Narva linnas on lasteaedades normatiivselt 2535 kohta, jõuti arengukavas järeldusele, et see tähendab vajadust edaspidi pinda olulisel määral koomale tõmmata.
Arengukavas leiti, et üheks võimaluseks on lähtuda lasteaedade n-ö pingereast (arengukava lisa 1 „Lähteolukorra analüüs“ tabelid 31(33), kus kõige kõrgema koondhindega asutused on kehvemas seisus nii asukoha, kulu kui ka tehnilise seisukorra poolest. Lasteaiahoonete tehnilise seisukorra hinnangute alus on 2021. a lõpus ettevõtte Ehituskonsult Grupp OÜ tehtud hoonete tehniline ekspertiis. Hindamise tulemusena leiti, et väärib kaalumist lasteaedade Kaseke, Tareke, Karikakar ja Tuluke tegevuse ümberkorraldamine (liitumine, tegevuse lõpetamine) selliselt, et hoonetest oleks võimalik väljuda. Arengukava tegevuskava (arengukava lisa 2) punktiga 54 nähti ette tegevust „Suuri investeeringuid nõudvate lasteaedade hoonete kasutusest loobumine“. Soovitud tulemus on olukord, et haridustaristu pind vastab demograafilisele olukorrale ja tegelikele vajadustele, mis võimaldab teha vajalikke investeeringuid tegutsevatesse lasteaedadesse. Tegevuskava alapunktiga 54.2 on ette nähtud Kasekese tegevuse lõpetamine 2023. aastal.
Narva Lasteaias Kaseke kahanes laste arv viimaste aastate jooksul pidevalt: 2012/13. õa – 131 last, 2013/14. õa – 115 last, 2014/15. õa – 94 last, 2015/16. õa – 96 last, 2016/17. õa – 77 last, 2017/18. õa – 74 last, 2018/19. õa – 70 last, 2019/20. õa – 61 last, 2020/21. ja 2021/22. õa – 60 last (andmed haridusstatistika portaalist haridussilm.ee). Seisuga 26.08.2022 oli lasteaias avatud 4 rühma, 2 lasteaia- ja 2 sõimerühma ning neis käis 38 last (andmed ehis.ee). Rühmad olid alatäidetud – lasteaia täitumus oli vaid 55%. Laste arv oli piisav vaid 2 rühma täitmiseks. 12.09.2022 läksid 2 rühma (lapsed koos õpetajatega) üle lasteaeda Punamütsike ning praegu puuduvad lasteaias lasteaiateenust vajavad lapsed (laste arv on 0). Narva Lasteaia Kaseke edasine tegevus on muutunud ebaotstarbekaks.
14.09.2022. a toimus Narva Lasteaia Kaseke hoolekogu koosolek, kus arutati lasteaia tegevuse võimalikku lõpetamist. Koosolekul oli hoolekogu liikmetel võimalus esitada lasteaia tegevuse lõpetamise kohta oma arvamus ja vastuväited. Kohal viibinud Kultuuriosakonna esindaja vastas küsimustele ning andis selgitusi.

Narva Lasteaia Kaseke tegevuse lõpetamine toob kaasa linnaeelarve kokkuhoidu. Lasteaia tegevuse lõpetamisel moodustab aastane kokkuhoid 98 200 eurot. Narva linna finantsressursside mõistlik kasutamine teenib lõppastmes kõigi linna elanike huve. Seetõttu on lasteaia Kaseke tegevuse lõpetamiseks on ülekaalukas avalik huvi.
2. Õiguslikud alused
2.1 Kohaliku omavalitsuse korralduse seaduse § 22 lg 1 p 34 kohaselt kuulub volikogu ainupädevusse linna ametiasutuse hallatava asutuse tegevuse lõpetamine.
2.2 Koolieelse lasteasutuse seaduse § 34 lg 1¹ kohaselt toimub lasteasutuse tegevuse lõpetamine seaduse § 33 lõikes 1 sätestatud korras; seaduse § 33 lg 1 alusel lasteasutuse korraldab ja kujundab linnavolikogu otsusel ümber linnavalitsus. Otsus tehakse arvestusega, et sellest on võimalik teavitada kirjalikult Haridus- ja Teadusministeeriumi, lasteasutust ja vanemaid (eestkostjaid, hooldajaid) vähemalt viis kuud enne ümberkorraldamise või ümberkujundamise tähtaega.

3. Otsus
Lõpetada Narva Lasteaia Kaseke (registrikood 75024372) tegevus 31. märtsil 2023. a, kuna lasteasutuse edasine tegevus on muutunud ebaotstarbekaks.
4. Rakendussätted
4.1 Otsus jõustub teatavakstegemisest.

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul alates otsuse jõustumisest.

Narva Linnavolikogu otsuse „Narva Lasteaia Kaseke tegevuse lõpetamine“ eelnõu esitamine
Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse „Narva Lasteaia Kaseke tegevuse lõpetamine“ eelnõuga.
2. Volitada Narva Linnavalitsuse Kultuuriosakonna juhataja asetäitjat Larissa Degelit antud küsimus ette kandma Narva Linnavolikogus.

